Salonen Helsingin kirjamessuilla 2018
**Kasper Juho Antero Salonen** (s. 30. huhtikuuta 1987 Vantaa) on suomalainen runoilija, spoken word -artisti, kääntäjä, kuvataiteilija, kulttuuriaktiivi ja ääninäyttelijä.

Salosen tuotantoon kuuluu kaksi runokokoelmaa (joista uusin *Kiertoreittejä* ilmestyi Enostonen kustantamana 2021), kaksi runomusiikkilevyä, toistakymmentä käännösteosta, kymmeniä julkisia tapahtumajuontoja sekä laajasti spiikki- ja ääninäyttelytöitä. Salonen on kaksikielinen ja käyttää sekä suomea että englantia äidinkielinään.*lähde?*

Salonen on toiminut aktiivisesti Helsinki Poetry Connection -runokollektiivissa vuodesta 2010 ja oli yksi yhdistyksen perustajista 2013. Hän myös toimitti Yleisradion englanninkielisiä televisio-, radio- ja internet-uutisia osana Yle News -tiimiä vuosina 2014–2020. Salonen opiskeli Helsingin yliopistossa englantilaista filologiaa ja käännöstiedettä. Hän valmistui filosofian maisteriksi (*magna cum laude*) 2015.*lähde?*

Lapsuus ja nuoruus
------------------

Salosen synnyinvuonna hänen vanhempansa, toimittaja-kirjailijat Ilpo Salonen ja Maria Salonen (os. Tannijärvi) muuttivat vastasyntyneen kanssa Lontoon Wimbledoniin, jossa perhe asui melko yhtäjaksoisesti vuoteen 1996 saakka. Veli Joonas syntyi vuonna 1990. Tänä aikana Salonen puhui suomea vain perheensä seurassa kotonaan, ja oppi muusta ympäristöstään puhumaan sujuvaa englantia.*lähde?*

Suomeen muutettuaan Salonen vietti perheineen nuoruutensa Vantaan Rekolassa isänsä suvun omakotitalossa. Tähän Sepontien taloon kuului noin hehtaarin kokoinen tontti hedelmäpuineen, koivuineen, kaivoineen ja marjapensaineen. Kyseinen ympäristö sekä kirjailija J. R. R. Tolkienin teokset inspiroivat Salosta teini-ikäisenä kirjoittamaan ensimmäiset runonsa; varhaiset tekstit olivat useimmiten sonettimuotoon kirjoitettuja englanninkielisiä luontorunoja. Myöhemmin hän julkaisi omakustanteena kokoelman vapaamittaista englanninkielistä lyriikkaansa nimeltään *Correlations*. Salosen ensikosketus runouden julkiseen jakamiseen, analyysiin ja kritiikkiin tapahtui deviantART-taidesivustolla.*lähde?*

Salonen kävi Vantaalla asuessaan Hiekkaharjussa lyhyen aikaa toiminutta Tikkurilan kansainvälistä koulua 1996–2002 (joka sittemmin yhdistyi nykyiseen Vantaan kansainväliseen kouluun) ja kirjoitti ylioppilaaksi Tikkurilan lukion kansainväliseltä IB-linjalta vuonna 2005. Näihin aikoihin hän myös sai tehtäväkseen ensimmäiset kielenkäännöstoimeksiantonsa.*lähde?*

Koulutus ja varhainen ura
-------------------------

Salonen muutti Helsinkiin ja aloitti opinnot Helsingin yliopistossa vuonna 2007 pääaineenaan englantilainen filologia. Yliopistossa Salonen paneutui lingvistiikkaan, kirjallisuustieteeseen ja käännöstieteeseen. Hän työskenteli ruokakaupan myyjänä ja freelance-kääntäjänä. Salosen 2012 kandidaatintutkielmansa aiheena oli kirjailija James Joycen *Dublinilaisia*-novellikokoelman hahmojen motivaatiot, ja vuonna 2014 hän kirjoitti pro gradu -tutkielmansa runoilija Arto Mellerin runojen englannintamisesta. Yliopistossa Salonen myös opiskeli muun muassa viron kieltä.*lähde?*

Salonen alkoi käydä Helsinki Poetry Connection -kollektiivin (HPC) avoimissa tapahtumissa vuonna 2010, jolloin hän myös kirjoitti ja esitti ensimmäiset suomenkieliset runonsa. HPC:n Kiiski Open Mic- ja Poetry Jam -klubeilla Salonen sai myös ensikosketuksensa spoken wordiin ja performanssirunouteen. Jo seuraavana vuonna HPC:n perustaja ja vetäjä Harri Hertell pyysi Salosta kanssaan apujuontajaksi. Tästä alkoi monivuotinen tuottajan ja juontajan pesti, jonka aikana Salonen järjesti joko yksin tai yhteisvoimin toistakymmentä runotapahtumaa esimerkiksi Kallion Cafe Mascotissa ja Töölön Vastarannan Kiiskessä (myöhemmin myös Sörkan Ruusu -ravintolassa Kalliossa). Lisäksi hän on juontanut tapahtumia esimerkiksi Helsingin kaupungin kulttuuritoimelle ja Luonnonvarakeskukselle.

Salosen joitain suomen- ja englanninkielisiä runoja ja esseitä julkaistiin näihin aikoihin eri antologioissa ja muun muassa Tuli & Savu -lehdessä. Myöhemmin Salonen on tehnyt yhteistyötä muusikoiden kanssa ja omakustantanut kaksi runomusiikkilevyä: englanninkielinen *Jigsaw EP* (Discotech 2014) eri tekijöiden kanssa ja suomenkielinen *Kaukoranta EP* (Huopatossu 2020) yhdessä harpisti-säveltäjä Mariam Junolaisen kanssa.

Keväällä 2021 Enostone julkaisi Salosen suomenkielisen esikoisrunokokoelman *Kiertoreittejä* pehmeäkantisena, e-kirjana sekä runoilijan itsensä lukemana äänikirjana. Hän esiintyy myös useilla runovideoilla.

Salonen on kääntänyt freelance-uransa aikana satoja artikkeleita ja tiedotteita sekä suuren määrän esseitä, runoja ja muita tekstilajeja. Enostone julkaisi hänen Melleri-englanninnoksensa vuonna 2022.

Salonen esiintyy ja julkaisee runollisia multimediateoksia Itäväylä Sound System -yhtyeen kanssa, johon kuuluvat muun muassa VJ Johnny Totem (Mikko Aaltonen) ja muusikko-tuottaja Tomas Valkonen.

Lähteet
-------

1. ↑  Kasper Salonen | Poet, translator and linguist *kaspersalonen.com*. Viitattu 27.4.2021. (englanniksi)
2. ↑  Salonen, Kasper: Kiertoreittejä *Enostone*.  Arkistoitu 27.4.2021. Viitattu 27.4.2021.
3. ↑  Kuuluttajan vieras: Englanninkielisten uutisten toimittaja Kasper Salonen | Audio Areena *areena.yle.fi*. Viitattu 27.4.2021.
4. ↑  Salonen, Kasper: *Correlations*, s. 2. Kasper Salonen, 2014.
5. ↑  Harri Hertell: Helsinki Poetry Connection: Poetry Jam 24.9.2010 *Helsinki Poetry Connection*.  maanantai 27. syyskuuta 2010. Viitattu 27.4.2021.
6. ↑  Poetry Jam 8.10.2015 *Helsinki Poetry Connection ry*. Viitattu 27.4.2021.
7. ↑  Kiiski Open Mic 19.10.2013 *Helsinki Poetry Connection ry*. Viitattu 27.4.2021.
8. ↑   *Twitter*. Viitattu 27.4.2021.
9. ↑  Nro 73 « Tuli & Savu *www.tulijasavu.net*. Viitattu 27.4.2021.
10. ↑  Kasper Salonen *SoundCloud*. Viitattu 27.4.2021. (englanniksi)
11. ↑  Kiertoreittejä | Äänikirja | Ellibs E-kirjakauppa *www.ellibs.com*. Viitattu 27.4.2021.
12. ↑  Helmet -- kasper salonen *haku.helmet.fi*. Viitattu 27.4.2021.
13. ↑  Kasper Salonen *Espoon Kirjailijat*. Viitattu 24.2.2023.
14. ↑   "Kasper Salonen & ISS - Sielusillat (SPOKEN WORD)". fi-FI


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |